FANTINA-TA-WEB	Un fisionomista acostumat ath caractèr de Javert, e qu’auesse estudiat pendent temps ad aqueth sauvatge, botat ath servici dera civilizacion, aquera combinacion estranha deth tipe roman e der espartan, deth fraire e deth caporau d’esquadra, aqueth espion incapable de mentir, aqueth policièr vèrge; un fisionomista, didem, que se’n sabesse dera sua secreta e anciana aversion entà Magdalena, e era peleja qu’auie auut damb eth per ahèr de Fantina, s’aurie demanat, en veir a Javert en aqueth moment: “Qué s’a passat?” Qu’ère evident entà quinsevolh que coneishesse aqueth caractèr dret, franc, sincèr, aunèst, austèr e herotge, que Javert venguie d’experimentar ua grana commocion interiora pr’amor qu’eth sòn ròstre pintaue tostemp çò qu’amiaue ena sua amna.